钦定古今图书集成/明伦汇编/官常典/第492卷 > 张俭
## 钦定古今图书集成/明伦汇编/官常典/第492卷 > 张俭

按《唐书》本传，“俭字师约，京兆新丰人。隋相州刺史、皖
城郡公威孙。父植，车骑将军、连城县公。俭，高祖从外
孙也。高祖起，俭以功除右卫郎将，迁朔州刺史。时颉
利可汗方彊，每有求取，所遣书，辄称诏敕，边吏奉承
不敢却及，俭独拒不受。大教民营田，岁收谷数十万
斛。虽霜旱，劝百姓相赈赡，免饥殍，州以完安。李靖既”
平突厥，有思结部者，穷归于俭，俭受而安辑之。其在
碛北者，亲戚私相过省，俭不禁，示羁縻而已。俭徙胜
州，后将不察其然，遽奏思结叛，朝廷议进讨。时俭以
母丧夺服，为使者抚纳之。俭单骑入其部，召酋帅慰
谕，推腹心，咸匍匐归命，因举徙代州，遂检校代州都
督。俭勤垦田，力耕岁数稔，私蓄富实。俭恐卤易骄，乃
建《平籴法》，入之官，卤悦喜，由是储斛流赢。迁营州都
督，兼护东夷校尉。坐事免，诏白衣领职。营州部与契
丹、奚、霫、靺鞨诸蕃切畛高丽引众入寇，俭率兵破之，
俘斩略尽。复拜营州都督。太宗将征辽东，遣俭率蕃
兵先进，略地至辽西，川涨久未度。帝以为畏懦，召还。
见洛阳宫，陈水草美恶，山川险易，并久不进状。帝悦，
拜行军总管，使领诸蕃骑，为六军前锋。时高丽候者
言莫离支且至，帝诏俭自新城路邀击，卤不敢出。俭
进度辽，趋建安城，破贼，斩数千级。累封皖城郡公。后
改东夷校尉，官为都护府，即以俭为都护。永徽初，加
金紫光禄大夫。卒，年六十，谥曰“密。”